La Bibia piemontèisa/Testament Vej/Giosue/Giosue 16


Giosuè

16

La tribù ‘d Giusep 
Ël teritòri assegnà për sòrt ai dissendent ëd Giusep, a 'ncaminava dal Giordan ëd Gérico, fin-a a j'aque 'd Gérico anvers orient, ch'a l'é 'l desert; an montand da Gérico për la montagna fin-a Betel. E costa frontiera da Betel a rivava a Luz, an passand da Atarot, andova ch'a vivìo j'Archita. Peui a calava an dëssendend anvers l'ossident, ai finagi dj'Iafletita, fin-a a le borne 'd Bet-Oron bassa. Da là a rivava a Gheser e a finìa ant ël Mar Gròss. A lé parèj che ij dëssendent ëd Giusep, visadì ëd Manasse e Efraim a l'han arseivù sò teritòri.

Teritòri assegnà a Efraim 

Ël teritòri assegnà a le famije d'Efraim a l'era costì: an partend da est sò finagi a andasìa da Atarot-Adar e Bet-Oron bassa. Costa frontiera a seurtìa vers ël mar a Micmeta, da la banda dël setentrion a virava vers levant fin-a Taanat-Silo, e an passand da orient, a rivava a Ianoach: Peui a calava da Ianoach a Ataròt e a Nara, a tocava Gérico, për seurte peui ant ël Giordan. Da Tapuach, ël finage andasìa vers ponent fin-a al torent ëd Cana, për finì al mar. Costa a l'é l'ardità dla tribù dj'Efraimita, conform soe famije, con la gionta dle sità (tute sità con sò vilagi), butà da banda për j'Efraimita an mes a l'ardità dla gent ëd Manasse. 

Ore, tutun, j’Efraimita a l'han pa scassà ij Canané ch'a stasìo an Gheser; e ij Canané a stan ancora an mes d'Efraim fin-a al di d'ancheuj, combin ch'a sio sogetà a ‘d prestassion forsà.

Nòte 

Bibia
Testament Vej
Giosue